ایران شاهی 1809-جو ایلده فرج‌الله خا‌نین کوماندانلیغی آلتیندا 2 مین آتلینی لنکرانا گؤندردی. اهالی لنکرانی ترک ائدیب ساری آداسینا کؤچدو. بو روسیه‌نی ناراحات ائتمه‌یه بیلمزدی. 1813-جو ایل یانوارین 1-ده گونش دوغدوغو زامان گئنئرال کوتلیارئوسکی‌نین کوماندانلیق ائتدیگی روس قوشون‌لاری هوجوما باشلادیلار و 3 ساعات داوام ائدن قانلی دؤیوش نتیجه‌سینده 350 نفر ایتکی وئره‌رک لنکرانا داخیل اولا بیلدیلر. شهرین مودافیعه قووّه‌لرینه رهبرلیک ائدن صادیق خان 4 مین عسگری ایله قهرمانجاسینا ساواشاراق شهید اولدو. روسلار شهره داخیل اولدوقدان سونرا دئمک اولار کی، اصل قتل‌عام ائده‌رک شهرین 16 مین ساکینینی قتله یئتیردیلر.